Station Nord i Grønland bød på isnende kuldegrader, da vores journalister Hans-Christian Lauritzen og Nicolai Nør Pedersen var taget en tur med juleforsyninger fra Air Transport Wing på Flyvestation Aalborg. Med sig havde de hilsner fra nordjyderne til de fem ansatte fra forsvaret på den nordlige station. - Det var en hel speciel oplevelse at træde ud af flyvemaskinen på Station Nord efter at være landet på en bane af sne. Alt var bundfrossent. Det var cirka minus 25 grader så det hele blev lynhurtigt nedkølet, fortæller Nicolai Nør Pedersen. For både ham og Hans-Christian Lauritzen var det første rejse til verdens største ø. Kulsort himmel Militærstationen ligger på Prinsesse Ingeborgs Halvø i Kronprins Christian Land i det nordøstlige hjørne af Grønland. Det betyder, at solen slet ikke kommer op i horisonten mellem midten af oktober og slutningen af februar. Her er der bare sort. - Vi landede omkring middagstid, men det var bælgmørkt, fordi man ikke ser solen på de breddegrader her om vinteren, siger Hans-Christian Lauritzen. - Da vi først kom ud af flyveren opdagede vi, hvordan alt frøs til på kort tid. Næsebor, øjenbryn og selv ledninger til kameraet blev stift. Og så var det ikke engang rigtig koldt, mens vi var der, fortsætter han. De næste søndage kan du se og læse reportager her på tv2nord.dk og i vores nyhedsudsendelse 19.30 om turen, og høre hvad de ansatte sagde til julehilsnerne. Se her, hvad der blev pakket på forsyningsflyet på Flyvestation Aalborg inden afgang:

Referat:
Flyvevåbnet tog TV2 Nord med til Grønland, da de skulle sende juleforsyninger og gaver afsted til soldaterne i det kolde og mørke nord.